丁酉初春和張欽夫榕溪閣五言
作者：楊萬里
朝代：宋

paragraphs: 榕影下照水，翠蛟舒復樛。
溪光逆昇簷，朱夏凍以幽。
高閣昔雨荒，奇觀久風休。
南軒天遣來，山谷神與謀。
宇新址惟舊，景逝人爲留。
不意猿飲潭，復見駟駕輈。
先生何孤往，野客欠從游。
願携龍文璧，去瀹兔褐甌。
垂手掬寒泚，移床聽涼颼。
閣迥詩更超，古往今亦猶。
攬渠五字妙，覺我百疾瘳。
出山未遽誤，在山未遽優。
如何近來夢，夜夜在釣舟。